Агенцијата за заштита на правото на слободен пристап до информациите од јавен карактер согласно член 109 став 4 и 5 од Законот за општата управна постапка („Службен весник на Република Македонија“ бр. 124/2015), а врз основа на член 27 и член 34 став (1) од Законот за слободен пристап до информации од јавен карактер („Службен весник на Република Северна Македонија“ бр. 101/2019) и Упатството за спроведување на Законот за слободен пристап до информации од јавен карактер („Службен весник на Република Северна Македонија“ бр. 60/20), постапувајќи по Жалбaта изјавена од С. Г. од Скопје, поднесена против Решение на Министерството за спорт, по предметот Барање за пристап до информации од јавен карактер, на ден 30.09.2025 година го донесе следното:

**Р Е Ш Е Н И Е**

1. Жалбата изјавена од С. Г. од Скопје, поднесена против Решение на Министерството спорт бр.11-1767/4 од 16.09.2025 година, заведена во Агенцијата на 17.09.2025 година, по предметот Барање за пристап до информации од јавен карактер, **СЕ ОДБИВА како неоснована.**
2. **Решението на Имателот на информации бр.11-1767/4 од 16.09.2025 година СЕ ПОТВРДУВА.**

**О Б Р А З Л О Ж Е Н И Е**

С. Г. од Скопје, како што е наведено во Жалбата, на 25.07.2025 година поднел Барање за пристап до информации од јавен карактер до Министерство за спорт, со кое побарал по пошта или по е-маил (УСБ) да му се достави препис од следната информација:

„ 1. Деловник за работа на Собранието донесен 2018 година, потпишан од тогашниот претседател на Бетим Вренези. Деловникот да биде архивски заверен.

1. Записник од одржаното Собрание во 2018 година на кое е донесен Деловодник за работа на Собранието донесен 2018 година, потпишан од тогашниот претседател Бетим Вренези.
2. Одлука за донесување на Деловодник за работа на Собранието донесен 2018 година, потпишан од тогашниот претседател Бетим Вренези.
3. Доказ дека Деловодник за работа на Собранието донесен 2018 година, потпишан од тогашниот претседател Бетим Вренези бил доставен до сите боречки клубови.
4. Доказ дека Деловодник за работа на Собранието донесен 2018 година, потпишан од тогашниот претседател Бетим Вренези бил објавен на Веб страната на Боречка Федерација на Северна Македонија.
5. Доказ дека Одлука за донесување на Деловодник за работа на Собранието донесен 2018 година, потпишан од тогашниот претседател Бетим Вренези била доставена до сите боречки клубови.
6. Доказ дека Одлука за донесување на Деловодник за работа на Собранието донесен 2018 година, потпишан од тогашниот претседател Бетим Вренези била објавена на Веб страната на Боречка Федерација на Северна Македонија“.

Имателот на информации на ова Барање не одговорил во законски предвидениот рок, поради што Барателот на информацијата, во законски предвидениот рок, поднел Жалба заведена во Агенцијата под бр. 08-441 на 14.08.2025 година.

Агенцијата за заштита на правото на слободен пристап до информациите од јавен карактер, постапувајќи согласно одредбите од Законот за слободен пристап до информации од јавен карактер, ја разгледа Жалбата изјавена од Барателот на информацијата и донесе Решение бр.08-441 од 26.08.2025 година со кое **ЈА УВАЖИ и му наложи на Имателот на информации да постапи** согласно одредбите од Законот за слободен пристап до информации од јавен карактер.

Барателот на информации на 12.09.2025 година до Агенцијата повторно достави Жалба заведена под бр.08-441 во која е наведено: “...до денес нема дадено никаков одговор на мојата електронска пошта како и на мојата адреса...“

Агенцијата со електронски допис бр.08-441 од 12.09.2025 година ја препрати Жалбата до Имателот на информации и побара во рок од 7 дена да се произнесе по истата и до Агенцијта да ги достави сите списи во врска со предметот.

Имателот на информации, на 16.09.2025 година, по електронски пат до Агенцијата го достави Решението бр. 11-1767/4 со кое Барањето на Барателот делумно се усвојува. Во Образложението на Решението е наведено: „...се бараат повеќе информации чиешто имател е БФРСМ, и Министерството за спорт не располага со бараните документи во вид на: -Деловник за работа на БФРСМ од 2018, Записник од одржано Собрание во 2018, Одлука за корегирање на диплома на Емилија Илијевска, Одлуки за формирање комисии формирани од Управниот Одбор на БФРСМ....Министерството за спорт не е имател на предходно наведените барани информации. –Што се однесува до бараните информации кои се однесуваат на работата на Одделението за инспекциски надзор при Министерството за спорт ве известуваме дека: -Министерството за спорт не поседува документ во вид на „Стратешки план на Одделението за инспекциски надзор за 2023, 2024 и 2025 година“.

Незадоволен од наведеното Решение, Барателот на информации на 17.09.2025 година до Агенцијата достави повторно Жалба. Во Жалбата е наведено: „Видно е дека, Министерството за спорт нема дадено детално образложение за сите 30 точки во врска со предметното Барање..согласно член 18 став 1 од Законот за слободен пристап до информации од јавен карактер е утврдено ако имателот на информации што го примил барањето не располага со бараната информација...“

Агенцијата со електронски допис на 19.09.2025 година ја препрати Жалбата до Имателот на информации и побара во рок од 7 дена да се произнесе по истата и до Агенцијта да ги достави сите списи во врска со предметот.

Имателот на информации, на 22.09.2025 година, до Агенцијата го достави Решението бр. 11-1767/4 со кое Барањето на Барателот делумно се усвојува.

Барателот на информации на 30.09.2025 година по електорнски пат се обратил до Имателот на информации, со кој побарал од Министерството за спорт: „...во врска со кое предметно барање за слободен пристап до информации од јавен карактер се работи. За таа цел, барам да ми го доставите предметното барање за слободен пристап до информации од јавен карактер со архивски број на Министерството за спорт.“ Во прилог го достави дописот на Министерството „Препраќање на барање“ бр.11-2334/2 од 25.09.2025 година и доказот од електронска пошта со кое е испратен дописот до Барателит на 29.09.2025 година. Во дописот Препраќање на барање е наведено: „Согласно добиениот допис од Агенцијата за заштита на правото на слободен пристап до информации од јавен карактер бр.11-2332/1 од 12.09.2025 година со кој ни се препраќа Жалба со бр.08-441 од 12.09.2025 година на наше постапување, Министерството за спорт согласно член 18 од Законот за слободен пристап до информации од јавен карактер, Ви го доставува Барањето од Страшо Глигоров на ваша надлежност и постапување како имател на бараните информации.“

Агенцијата за заштита на правото на слободен пристап до информациите од јавен карактер, согласно одредбите од Законот за слободен пристап до информации од јавен карактер, ја разгледа Жалбата изјавена од Барателот на информацијата, истата **ја одби како неоснована**, Решението на Имателот на информации го потврди, поради следното:

По разгледувањето на Барањето, Жалбата, Решението и Одговорот на жалба, Агенцијата констатира дека во конкрениот случај, Имателот на информации по Барањето за пристап до информации од јавен карактер од 25.07.2025 година, постапил правилно и согласно одредбите на Законот за слободен пристап до информации од јавен карактер, со тоа што согласно член 20 од истиот Закон, донел правилно засновано Решение за позитивно одговорено Барање, со образложение дека „Министерството за спорт не е имател на предходно наведените барани информации....не поседува документ во вид на „Стратешки план на Одделението за инспекциски надзор за 2023, 2024 и 2025 година“.

Агенцијата му укажува на Барателот на информации дека согласно член 3 став 1 алинеја 2 од Законот за слободен пристап до информации од јавен карактер е утврдено: „информација од јавен карактер е информација во која било форма што **ја создал или со која располага** имателот на информацијата согласно со неговите надлежности“, што значи дека во конкретниот случај, Имателот на информации не е должен да создава нова информација за да го задоволи Барателот на информации во однос на неговото Барање.

Што се однесува до наводите на Барателот на информации во доставениот емаил до Имателот на информации и Агенцијата на 30.09.2025 година „во врска со кое предметно барање за слободен пристап до информации од јавен карактер се работи“, Агенцијата му укажува на Барателот на информации дека во дописот „Препраќање на барање“, Имателот на информации убаво напишал за кој предмет станува збор.

Согласно погоренаведеното, Агенцијата за заштита на правото на слободен пристап до информациите од јавен карактер одлучи како во диспозитивот на ова Решение.

**ПРАВНА ПОУКА:** Против ова Решение странката може да поведе управен спор пред Управниот суд во рок од 30 дена.

**Директор,**

**Пламенка Бојчева**